CELEX: 62009TN0147
Language: mt
Date: 2009-04-09 00:00:00
Title: Kawża T-147/09: Rikors ippreżentat fid- 9 ta’ April 2009 — Treeleborg Industrie vs Il-Kummissjoni

4.7.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 153/41
            
         Rikors ippreżentat fid-9 ta’ April 2009 — Treeleborg Industrie vs Il-Kummissjoni
   (Kawża T-147/09)
   2009/C 153/81
   Lingwa tal-kawża: L-Ingliż
   
      Partijiet
   
   
      Rikorrenti: Treeleborg Industrie SAS (Clermont Ferrand, Franza) (rappreżentanti: J. Joshua, Barrister u E. Aliende Rodríguez, avukat)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tannulla parzjalment l-Artikolu 1 tad-deċiżjoni kkontestata sa fejn jirrigwarda lir-rikorrenti u fi kwalunkwe każ tal-anqas sa fejn jistabbilixxi li twettaq xi ksur mir-rikorrenti qabel il-21 ta’ Ġunju 1999;
            
         
               —
            
            
               tnaqqas il-multa imposta fuq ir-rikorrenti fl-Artikolu 2 sabiex tikkoreġi l-iżbalji manifesti fid-deċiżjoni;
            
         
               —
            
            
               tikkundanna lill-Kummissjoni għall-ispejjeż tal-kawża.
            
         
      Motivi u argumenti prinċipali
   
   Ir-rikorrenti titlob l-annullament tad-Deċiżjoni tal-Kummissjoni C(2009) 428 finali tat-28 ta’ Jannar 2009 dwar proċedura skont l-Artikolu 81 KE u l-Artikolu 53 ŻEE fil-Każ COMP/39406 — Pajpijiet tal-baħar safejn iżżommha responsabbli għal parteċipazzjoni fi ksur uniku u kontinwu fis-settur ta’ pajpijiet tal-baħar fiż-ŻEE, li kien jikkonsisti fl-allokazzjonijiet ta’ appalti, l-iffissar ta’ prezzijiet, l-iffissar ta’ kwoti, l-iffissar ta’ kundizzjonijiet ta’ bejgħ, it-tqassim ta’ swieq ġeografiċi, u l-iskambju ta’ informazzjoni sensittiva dwar prezzijiet, volumi ta’ bejgħ u sejħiet għal offerti. Barra minn hekk, din titlob it-tnaqqis tal-multa imposta fuq ir-rikorrenti.
   Ir-rikorrenti tressaq tliet motivi insostenn tat-talbiet tagħha.
   Fl-ewwel lok, hija ssostni li s-setgħa tal-Kummissjoni li timponi multi għal kull perijodu qabel il-21 ta’ Ġunju 1999 hija preskritta taħt l-Artikolu 25(1) tar-Regolament 1/2003 billi r-rikorrenti tqis li l-Kummissjoni għamlet żball manifest ta’ fatt u ta’ liġi meta sabet li r-rikorrenti kienet wettqet ksur uniku u kontinwu.
   Fit-tieni lok, hija ssostni li l-Kummissjoni m’għandhiex interess leġittimu li tagħmel konstatazzjoni dikjaratorja ta’ ksur għall-ewwel perijodu li kien intemm f’Mejju 2007.
   Fit-tielet lok, sussidjarjament, ir-rikorrenti ssostni li l-Kummissjoni b’mod illegali wettqet diskriminazzjoni kontriha billi ttrattatha b’mod differenti minn destinatarji oħrajn rigward ir-responsabbiltà tagħha għall-aġir ta’ kumpannija predeċessur u kisret id-dritt għal smigħ u l-obbligu li tagħti motivi.